钦定古今图书集成/明伦汇编/交谊典/第007卷 > 《管子》 > 《弟子职》
## 钦定古今图书集成/明伦汇编/交谊典/第007卷 > 《管子》 > 《弟子职》

《困学纪闻》曰：“《弟子职》，《汉志》附于《孝经》，朱子谓疑是作内政时，士之子常为士，因作此以教之。” 又曰：“《大戴记》之《夏小正》，管子之《弟子职》，《孔丛子》之《小尔雅》，古书之存者，三子之力也。”

先生施教，弟子是则。温恭自虚，所受是极，见善从之，
闻义则服。温柔孝弟，毋骄恃力，志毋虚邪，行必正直游居有常，必就有德，颜色整齐，中心必式。夙兴夜寐，
衣带必饬，朝益莫习，小心翼翼，一此不懈，是谓学则。
〈右学则〉

少者之事，夜寐蚤作，既𢬵盥漱，执事有恪，摄衣共盥，
先生乃作。沃盥彻盥，汎拼正席，先生乃坐。出入恭敬，
如见宾客。危坐乡师，颜色毋怍。〈右蚤作〉

受业之纪，必由长始。一周则然，其馀则否。始诵必作，
其次则已。凡言与行，思中以为纪，古之将兴者，必由
此始。后至就席，狭坐则起。若有宾客，弟子骏作，对客
无让应，且遂行，趋进受命。所求虽不在，必以反命。反
坐复业，若有所疑，捧手问之，师出皆起。〈右受业对客〉
至于食时，先生将食，弟子馔馈，摄衽盥漱，跪坐而馈。
置酱错食，陈膳毋悖。凡置彼食鸟兽鱼鳖，必先菜羹。
羹胾中别，胾在酱前，其设要方，饭是为卒。左酒右酱，
告具而退，捧手而立。三饭二斗，左执虚豆，右执挟七，
周旋而贰。唯嗛之视，同嗛以齿，周而有始，柄尺不跪，
是谓“贰纪。”先生已食，弟子乃彻，趋走进漱，拼前敛祭。
〈右馔馈〉

先生有命，弟子乃食，以齿相要。坐必尽席，饭必捧揽，
羹不以手，亦有据膝，无有隐肘。既食乃饱，循咡覆手，
振衽扫席。已食者作，抠衣而降，旋而乡席。各彻其馈，
如于宾客。既彻并器，乃还而立。〈右乃食〉

凡拼之道，实水于盘，攘臂袂及肘，堂上则播洒室中。
握手执箕，膺揲厥中，有帚，入户而立，其仪不忒。执帚
下箕，倚于户侧。凡拼之纪，必由奥始，俯仰磬折，拼毋
有彻。拼前而退，聚于户内，坐板排之，以叶适已，实帚
于箕，先生若作，乃兴而辞，坐执而立，遂出弃之，既𢬵
反立，是协是稽。〈右洒扫〉

暮食复礼，“昏将举火，执烛隅坐。错总之法，横于坐所，
栉之远近，乃承厥火，居句如矩，蒸闲，容蒸然者处。下
捧碗以为绪，右手执烛，左手正栉，有堕代烛。交坐毋
倍尊者，乃取厥栉，遂出是去。”〈右执烛〉

先生将息，弟子皆起，敬奉枕席，问何所趾，“俶衽则起，
有常则否。”先生既息，各就其友，相切相磋，各长其仪，
周而复始，是谓《弟子之纪》。〈右习。〉

《书经》。